Negdje na nekom moru / Lijepe riječi
"Negdje na nekom moru / Lijepe riječi" peta je singl-ploča sarajevske pop-rok grupe Ambasadori. Objavila ga je izdavačka kuća Diskoton 1974. Muziku i tekst za naslovnu pjesmu "Negdje na nekom moru" napisao je Kemal Monteno, a aranžman trubač Ambasadora Krešimir Vlašić i gitarist Slobodan Vujović. Prva javna izvedba bila je iste godine na festivalu Vaš šlager sezone te godine, a Ambasadore je pratio Revijski orkestar Radiotelevizije Sarajevo uz dirigentsku palicu Esada Arnautalića. Na B-strani je pjesma "Lijepe riječi", za koju je muziku i aranžman napisao basist Ambasadora Ivan Vinković, a tekst gitarist Slobodan Vujović. Prva javna izvedba ove pjesme bila je iste godine na Opatijskom festivalu. Obje pjesme komponirane su u poletnom ritmu pop i šlager muzike, a predstavljaju dio izvođačkog repertoara iz ranog perioda Ambasadora. Posebno se istakao puhački duet Krešimir Vlašić na trubi i saksofonist Andrej Stefanović, kao i pjevačica Ismeta Dervoz, uz kvalitetnu muzičku pratnju ostalih članova grupe. Ovim izdanjem Ambasadori su potvrdili pjevački i izvođački kvalitet, koji ih je svrstao (zajedno s Indexima) u sam vrh tadašnje rane sarajevske pop-rok scene s početka 1970-ih. Fotografiju i dizajn omota singl ploče uradio je Dragan S. Stefanović.